**Ma kezdődik az idei első egyetemi fesztivál**

*Az Irány a PTE! Kultúrfeszt megmutatja, miért jó pécsi egyetemistának lenni*

**Virtuálisan csempészi vissza a mindennapjainkba a pécsi hallgatói életérzést az Irány a PTE! Kultúrfeszt. Beck Zoli főz és zenéről beszélget, megtudhatjuk Tibi atya titkait, találkozhatunk a Halott Pénz tagjaival, Dibusz Dénessel, Michelisz Norberttel, beülhetünk szakmai beszélgetésekre, felvételi tájékoztatókra, szülői fórumokra. 5 nap alatt 10 kar 170 programja vár, közel 300 szereplővel.**

A Pécsi Tudományegyetem tíz karán több mint háromszáz képzéssel várja a következő tanévben felsőoktatási tanulmányaik színhelyéül Pécset választó fiatalokat. A sokszínű, minőségi képzést nyújtó, 650 éves hagyományaira büszke pécsi felsőoktatás azonban sokkal több, mint pusztán a tanulmányok elvégzése. Pécsi egyetemistának lenni egyedülálló és örök életre meghatározó élmény.

Az utóbbi egy év rendkívüli körülményei a megszokottól eltérő megoldásokat is életre hívnak: ilyen kreatív, új rendezvény kezdődik január 25-én, hétfőn: ez az Irány a PTE! Kultúrfeszt.

*- A nyílt napokon, online iskolalátogatásokon elsősorban a felsőoktatási jelentkezésről és a tanulmányokról tudtuk tájékoztatni a leendő egyetemistákat. Az egyetemet azonban csak kevesen tudták megérezni, sajnos élőben most sem tudjuk megmutatni, de az online térben, legalább virtuálisan kitaláltunk egy másfajta élményt. A Kultúrfeszt alatt 5 nap alatt 10 karunk 170 programot szervezett, közel 300 szereplő részvételével* – mondta el Győrffy Zoltán, a Pécsi Tudományegyetem kapcsolati igazgatója.

A hivatalos tájékoztatók, szakmai beszélgetések, szülői fórumok mellett szinte minden olyan megjelenik, amiben majd Pécsett is részük lesz a leendő gólyáknak: gasztronómia, koncertek, színház, *sport, tánc, kiállítás és számos más interaktív esemény várja pket ebben az öt napban.*

*- Azt szeretnénk, ha ebben a néhány napban virtuálisan átélnék, milyen pécsi egyetemistának lenni, hogy egy sikeres felvételi után felkészülten érkezzenek meg hozzánk szeptemberben* – tette hozzá Hegedüs Réka, a hazai beiskolázási marketing vezetője. – *Ez azonban nem csak nekik szól, hiszen várjuk a szülőket, a tanárokat, jelenlegi és egykori egyetemi polgárainkat is, hogy ismét együtt lehessünk egy kicsit, ismerős helyszíneket idézzünk fel, ismerős arcokat mutassunk meg Magyarország első egyetemén.*

Az Irány a PTE! Kultúrfeszt alatt a résztvevők találkozhatnak a Halott Pénz tagjaival, főz és beszélget Beck Zoli, a 30Y fontembere, Tibi atya titkairól Tóth Máté mesél, sőt kóstolunk kávét és csokit, élőben játszik a Playback Színház, sakkozhatunk a Pécsiközgáz dékánjával, szó esik tehetséggondozásról, külföldi ösztöndíjakról, koncertezik a PTE Brass Band - de velünk lesz Dibusz Dénes, autót vezet Michelisz Norbert, megmutatjuk, mi az a Nyitott Egyetem vagy a PTE hangja, míg a fesztivált Nash K dj szettje zárja pénteken este.

Mindez csak néhány kiragadott programelem, hiszen **az Irány a PTE! Kultúrfeszt egy hétbe sűríti mindazt, amiért mindenki pécsi akar lenni.**

**Az Irány a PTE! Kultúrfeszttel kapcsolatos minden fontos információ elérhető a** [**https://felveteli.pte.hu/kulturfeszt**](https://felveteli.pte.hu/kulturfeszt) **oldalon.**

Letölthető, friss órarend: <https://felveteli.pte.hu/hirek/varunk_az_irany_pte_kulturfeszten>

***További információk:***

*Győrffy Zoltán kapcsolati igazgató 30 463 8783*

*Hegedüs Réka, irodavezető, Hazai Beiskolázási Marketing Iroda 30 975 5692*